12 strafregtelik aangekla vir aanhitsing tot geweld en moordErnst Roets, adjunk uitvoerende hoof van AfriForum, Donderdag by die Lyttelton-polisiestasie in Centurion. Foto: Verskaf Die burgerregte-organisasie, AfriForum, het vanoggend strafregtelike klagtes teen 12 mense ingedien wat herhaaldelik rassistiese boodskappe op sosiale media geplaas het, wat geweld en moord aanhits. Die beëdigde verklarings, wat met die hulp van die Suid-Afrikaanse Polisiediens (SAPD) en die strafregkenner, dr. Llewellyn Curlewis, voorberei is, bevat uitgebreide verslae oor dié 12 individue en die opmerkings wat hulle gemaak het. “Dit lyk asof daar ŉ algemene wanopvatting is dat enigiets wat mens op sosiale media sê, op die een of ander manier aanvaarbaarbaar is en sonder gevolge sal bly. Openbare woede en mediadekking word skynbaar gereserveer vir, of beperk tot, ŉ paar gevalle. Ons het die publiek daarom uitgenooi om skermgrepe aan te stuur van plasings wat haatspraak, rassisme of aanhitsing tot geweld bevat. Die reaksie was oorweldigend,” sê Ernst Roets, adjunk uitvoerende hoof van AfriForum. AfriForum het die SAPD versoek om dié 12 individue onverwyld te ondersoek, hul identiteite met betrekking tot die sosialemediarekenings na te gaan en van die toepaslike oortredings aan te kla. Om die proses te bespoedig, het AfriForum die SAPD versoek om op gereelde grondslag terugvoer te gee en ook aangebied om enige moontlike hulp te verleen. “Ons is bekommerd oor die intensiteit van sommige van die boodskappe en skermgrepe wat ons ontvang het. In teenstelling met ander gevalle, wat aansienlike aandag in die media geniet en meestal oor rassistiese aanmerkings gaan, is baie van die skermgrepe wat ons ontvang het egter oproepe om wapens op te neem, asook versoeke of oproepe om mense dood te maak of leed aan te doen. Ons is bekommerd dat dié sake, ten spyte van hul ernstiger aard, tot op hede nog nie hanteer of tot dieselfde mate veroordeel is nie,” sê Roets. AfriForum is van plan om meer klagtes in te dien, afhangend van die uitkoms van die eerste 12 gevalle. “Ons versoek die publiek daarom om steeds voorbeelde van rassisme, haatspraak en aanhitsing tot geweld aan [email protected] te stuur,” het Roets gesê.